KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2026. április 22-i ülésére)

TÁRGY:	A KISKŐRÖSI SZÓ-LA-M ALAPFOKÚ MŰVÉSZETI ISKOLÁBA FELVEHETŐ TANULÓK MAXIMÁLIS LÉTSZÁMÁNAK NÖVELÉSE

A Kiskőrösi SZÓ-LA-M Alapfokú Művészeti Iskola Kiskőrösi Telephelye (6200 Kiskőrös, Petőfi tér 4/a., OM azonosító: 039455) a tanulói létszáma 2024. évben 139 fő volt, 2025. évben a tanulói létszám 142 főre növekedett, a jelenleg hatályos szakmai alapdokumentumában foglaltak szerint, az intézménybe felvehető maximális létszám 150 fő. 

A nemzeti köznevelésről szóló 2011. évi CXC. törtvény (továbbiakban: Nkt.)  4.§ 11. pontja értelmében intézményátszervezés minden olyan fenntartói döntés, amely a szakmai alapdokumentum Nkt. 21.§ (3) bekezdés c)-j) pontjában felsoroltak bármelyikének – az alapító és a fenntartó nevén, székhelyén, továbbá az intézmény hivatalos nevén kívül a szakmai dokumentum tartalmi elemeinek – módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges.

Az intézmény kiskőrösi telephelyén felvehető maximális létszám 150 főről 170 főre történő növelése a fenti jogszabályi előírások alapján intézményátszervezésnek minősül, ami az intézmény szakmai alapdokumentumának módosításával jár.

Az Nkt. 83.§ (3)-(4) bekezdés értelmében a köznevelési intézmény átszervezésével összefüggésben ki kell kérni az alkalmazotti közösség, az iskolaszék, a szülői szervezet, a diákönkormányzat, továbbá a vagyonkezelésben lévő ingatlan tulajdonos önkormányzatának a véleményét.

Ennek alapján Vágó Ferencné a Kiskőrösi Tankerületi Központ tankerületi igazgatója kezdeményezte Kiskőrös Város Önkormányzata, minta Kiskőrösi Tankerületi Központ fenntartásában működő Kiskőrösi SZÓ-LA-M Alapfokú Művészeti Iskola ingatlanának tulajdonosa véleményének kérését a mellékelt átszervezéssel összefüggésben.

A fentiek alapján javaslom, hogy a Képviselő-testület a SZÓ-LA-M Alapfokú Művészeti Iskola átszervezéséről szóló döntési javaslatot a mellékletében foglaltak szerint fogadja el. 


Kiskőrös, 2026. április 14.
	Domonyi László sk.
	polgármester


HATÁROZAT-TERVEZET
A Képviselő-testület
1. egyetért a Kiskőrösi SZÓ-LA-M Alapfokú Művészeti Iskola Kiskőrösi Telephelye (6200 Kiskőrös, Petőfi tér 4/a.) átszervezéséről szóló döntési javaslattal.

2. egyetért a Kiskőrösi SZÓ-LA-M Alapfokú Művészeti Iskola Kiskőrösi Telephelye (6200 Kiskőrös, Petőfi tér 4/a.) a felvehető maximális létszám 150 főről 170 főre történő növelésével.

Felelős: 	polgármester
Határidő: 	azonnal

